कोरोना अपडेट: कई राज्यों में मामले बढ़े, दिल्ली-एनसीआर में फिर सख़्ती बढ़ी
दिल्ली: स्वास्थ्य मंत्रालय द्वारा आज मंगलवार, 19 अप्रैल को जारी आंकड़ों के अनुसार देश में 24 घंटों में कोरोना के 1,247 नए मामले सामने आए हैं। दिल्ली में आज फिर 500 से ज़्यादा नए मामले सामने आए है | दिल्ली में मौजूदा हालात को देखते हुए दिल्ली आपदा प्रबंधन प्राधिकरण (DDMA) कल बुधवार को बैठक करने जा रहा है। जिसमें मौजूदा स्थिति को देखते हुए कई महत्वपूर्ण फैसले लिए जा सकते हैं |
वहीं उत्तर प्रदेश में पिछले 24 घंटों में 115 नए मामले सामने आए हैं। जिनमें से गौतमबुद्ध नगर में 65 मामले, गाजियाबाद में 20 मामले और लखनऊ में 10 मामले सामने आए हैं | मुख्यमंत्री योगी आदित्यनाथ ने कहा कि इन जिलों में स्थिति पर गंभीरता से नजर रखी जाए | साथ ही गौतमबुद्ध नगर, गाजियाबाद, हापुड़, मेरठ, बुलंदशहर, बागपत और लखनऊ जनपद में सार्वजनिक स्थानों पर मास्क लगाना अनिवार्य कर दिया गया है | सीएम योगी ने कहा है की इन जिलों में टीकाकरण से छूटे लोगों को चिह्नित कर वैक्सीनेट किया जाए और कोरोना के सिम्टम्स वाले लोगों की कोविड टेस्टिंग कराई जाए |
हरियाणा सरकार ने भी सोमवार को दिल्ली से सटे 4 जिलों में मास्क लगाना अनिवार्य कर दिया है | गुरुग्राम में पिछले कुछ दिनों में कोरोना के लगातार बढ़ते मामलों के बीच हरियाणा के स्वास्थ्य मंत्री अनिल विज ने कहा कि गुरुग्राम के अलावा फरीदाबाद, सोनीपत और झज्जर में मास्क पहनना अनिवार्य कर दिया गया है | हरियाणा में पिछले 24 घंटों में कोरोना के 234 नए मामले सामने आए इनमें से 198 गुरुग्राम से जबकि 21 फरीदाबाद से सामने आए है | दिल्ली से सटे जिलों में एहतियात के तौर पर मास्क पहनना जरूरी कर दिया है | स्वास्थ्य मंत्री अनिल विज ने कहा कि तत्काल मास्क पहनना अनिवार्य होगा और मास्क नहीं पहनने वालों पर जुर्माना भी लगाया जाएगा |
देश भर में कोरोना के बढ़ते मामलों के बीच राहत भरी खबर यह सामने आ रही की कोरोना से संक्रमित लोगों की मृत्यु दर में बड़ी गिरावट आयी है | बीते दिन कोरोना से मात्र एक मरीज़ की मौत हुई है | साथ ही इसी बीच देश भर में कोरोना से पीड़ित 928 मरीज़ों को ठीक किया गया है।
देश में अब कोरोना संक्रमण के मामलों की संख्या बढ़कर 4 करोड़ 30 लाख 45 हज़ार 527 हो गयी है। जिनमें से अब तक 5 लाख 21 हज़ार 966 लोगों की मौत हो चुकी है। वहीं देश में कोरोना से पीड़ित 98.76 फ़ीसदी यानी 4 करोड़ 25 लाख 11 हजार 701 मरीज़ों को ठीक किया जा चुका है। और एक्टिव मामलों की संख्या बढ़कर 0.03 फ़ीसदी यानी 11 हज़ार 806 हो गयी है।
स्वास्थ्य मंत्रालय की ताजा जानकारी के अनुसार देश में कोरोना वैक्सीन की अब तक 1 अरब 86 करोड़ 72 लाख 15 हज़ार 865 डोज दी जा चुकी हैं। जिनमें से 16 लाख 89 हज़ार 995 वैक्सीन की डोज पिछले 24 घंटों में दी गयी है।
भारतीय आयुर्विज्ञान अनुसंधान परिषद (ICMR) द्वारा जारी आंकड़ों के अनुसार कोरोना के 83 करोड़ 25 लाख 6 हज़ार 755 सैंपलों की जांच की जा चुकी है। जिनमें से 4 लाख 1 हज़ार 909 सैंपलों की जांच पिछले 24 घंटों में हुई है।
राज्यवार कोरोना के नये मामले
देश में पिछले 24 घंटों में कोरोना के 1,247 नए मामले दर्ज किए गए हैं। जिनमें दिल्ली से 501 मामले, हरियाणा से 234 मामले, उत्तर प्रदेश से 115 मामले, मिज़ोरम से 99 मामले, महाराष्ट्र से 59 मामले, कर्नाटक से 53 मामले, पंजाब से 29 मामले, तमिलनाडु से 27 मामले, तेलंगाना से 20 मामले, पश्चिम बंगाल से 17 मामले, हिमाचल प्रदेश से 15 मामले, ओड़िशा और गुजरात से 13-13 मामले और राजस्थान से 12 मामले सामने आए हैं।
साथ ही, उत्तराखंड से 9 मामले, गोवा से 6 मामले, मध्य प्रदेश और जम्मू कश्मीर से 5-5 मामले, झारखण्ड और चंडीगढ़ से 3-3 मामले, बिहार और मणिपुर से 2-2 मामले और एक-एक मामला आंध्र प्रदेश, छत्तीसगढ़, त्रिपुरा, मेघालय और सिक्किम से सामने आया है | बीते दिन असम, पुडुचेरी, अरुणाचल प्रदेश, नागालैंड, लद्दाख, लक्षद्वीप, अंडमान और निकोबार द्वीप समूह और दादरा नगर हवेली और दमन दीव से कोई मामला सामने नहीं आया है।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva